作者:白居易
標題:把酒
內容:把酒仰問天，古今誰不死。所貴未死間，少憂多歡喜。窮通諒在天，憂喜即由己。是故達道人，去彼而取此。勿言未富貴，久忝居祿仕。借問宗族間，幾人拖金紫。勿憂漸衰老，且喜加年紀。試數班行中，幾人及暮齒。朝餐不過飽，五鼎徒為爾。夕寢止求安，一衾而已矣。此外皆長物，於我雲相似。有子不留金，何況兼無子。